Propunere de REGULAMENT AL PARLAMENTULUI EUROPEAN ŞI AL CONSILIULUI de modificare a Regulamentului (CE) nr. 1098/2007 al Consiliului din 18 septembrie 2007 de stabilire a unui plan multianual pentru rezervele de cod din Marea Baltică și pentru unitățile piscicole de exploatare a rezervelor respective /* COM/2012/0155 final - 2012/0077 (COD) */





EXPUNERE DE MOTIVE 1. CONTEXTUL PROPUNERII CONTEXTUL PROPUNERII Obiectivul prezentei propuneri este de a modifica Regulamentul (CE) nr. 1098/2007 al Consiliului din 18 septembrie 2007 de stabilire a unui plan multianual pentru rezervele de cod din Marea Baltică și pentru unitățile piscicole de exploatare a rezervelor respective („planul”). Acest act a fost adoptat înainte de intrarea în vigoare a Tratatului privind funcționarea Uniunii Europene (TFUE). Planul are ca obiectiv de bază garantarea faptului că exploatarea rezervelor de cod din Marea Baltică se poate face în condiții economice, ecologice și sociale durabile. Pentru îndeplinirea acestui obiectiv, planul instituie norme pentru stabilirea posibilităților anuale de pescuit pentru acest stoc în termeni de capturi totale admisibile și efort de pescuit. Aceste norme utilizează anumiți parametri tehnici cu ajutorul cărora se poate determina dacă stocul se află într-o stare de conservare mai bună sau mai precară, fiind așadar mai aproape sau mai departe de obiectivul planului. Acești parametri sunt bazați pe date științifice, nereprezentând o alegere politică. Știința poate evolua și se poate ameliora, iar planul trebuie să conțină dispozițiile necesare prin care să se garanteze că este actualizat în conformitate cu datele științifice optime disponibile. În plus, articolul 27 din regulament prevede că, în cazul în care recomandările științifice arată că ratele mortalității prin pescuit sunt în dezacord cu obiectivele planului, Consiliul trebuie, prin majoritate calificată, să revizuiască ratele de mortalitate, pentru a se asigura că planul poate să își atingă obiectivele de gestionare. Prin urmare, actualul text conferă Consiliului competența de a modifica aceste elemente neesențiale ale planului. O astfel de procedură decizională nu mai este posibilă în temeiul TFUE. În mod similar, articolul 26 prevede modificarea de către Consiliu a anumitor elemente neesențiale din plan pentru a se asigura că obiectivele sunt realizate. Articolul 290 din TFUE prevede că un act legislativ poate delega Comisiei competența de a adopta acte fără caracter legislativ și cu domeniu de aplicare general, pentru a completa sau a modifica anumite elemente neesențiale ale unui act legislativ. În consecință, procedura de adoptare a deciziilor prevăzută la articolele 26 și 27 din regulament trebuie convertită într-un sistem de competențe delegate care să fie exercitate de Comisie în conformitate cu condițiile stabilite în cadrul planului. Prin urmare, planul trebuie modificat în consecință. Planul prevede evaluarea impactului măsurilor de gestionare asupra stocurilor în cauză și asupra unităților piscicole în cauză. Termenul stabilit în regulamentul în vigoare nu este nici fezabil, nici eficient. Această cerință întâmpină dificultăți considerabile din cauza numărului limitat de date relevante pentru a efectua o evaluare adecvată. Conform recomandărilor științifice, o evaluare completă a performanței de 3 ani a planului nu poate fi efectuată decât după 5 ani de la intrarea în vigoare a planului. Prin urmare, calendarul de evaluare a planului trebuie modificat. Comisiei trebuie să i se acorde competențe de punere în aplicare pentru a confirma îndeplinirea condițiilor stabilite la articolul 29 din prezentul regulament și, în consecință, aplicarea dispozițiilor relevante la subdiviziunile în cauză. În plus, Comisia și statele membre s-au angajat să atingă un randament maxim durabil (RMD) pentru stocurile epuizate până cel târziu în 2015, dar acest aspect nu este indicat ca obiectiv al planului. Pentru a evita orice ambiguități în cadrul planului, trimiterea la randamentul maxim durabil trebuie inclusă în plan. Articolele 5 și 8 trebuie modificate în consecință, pentru a se preciza dacă procedura în cauză este cea prevăzută de tratat. Modificarea de față vizează în primul rând schimbările care permit planului să funcționeze eficient în noul cadru decizional instituit prin Tratatul de la Lisabona. 2. REZULTATELE CONSULTĂRILOR CU PĂRȚILE INTERESATE ȘI ALE EVALUĂRII IMPACTULUI Nu se aplică. 3. ELEMENTELE JURIDICE ALE PROPUNERII • Rezumatul acțiunii propuse Principala acțiune juridică este de a identifica competențele conferite Comisiei prin Regulamentul (CE) nr. 1098/2007 al Consiliului și de a le clasifica drept competențe delegate sau de punere în aplicare. • Temeiul juridic Articolul 43 alineatul (2) din Tratatul privind funcționarea Uniunii Europene. • Principiul subsidiarității Propunerea intră în sfera competenței exclusive a Uniunii Europene. • Principiul proporționalității Propunerea modifică măsuri deja existente în Regulamentul (CE) nr. 1098/2007 al Consiliului, prin urmare nu este pus în discuție principiul proporționalității. • Alegerea instrumentelor Instrumentul propus: Regulament al Parlamentului European și al Consiliului. Alte instrumente nu ar fi adecvate din următorul motiv: un regulament trebuie modificat printr-un alt regulament. 4. IMPLICAȚIILE BUGETARE Această măsură nu presupune cheltuieli suplimentare pentru Uniune. 2012/0077 (COD) Propunere de REGULAMENT AL PARLAMENTULUI EUROPEAN ŞI AL CONSILIULUI de modificare a Regulamentului (CE) nr. 1098/2007 al Consiliului din 18 septembrie 2007 de stabilire a unui plan multianual pentru rezervele de cod din Marea Baltică și pentru unitățile piscicole de exploatare a rezervelor respective PARLAMENTUL EUROPEAN ȘI CONSILIUL UNIUNII EUROPENE, având în vedere Tratatul privind funcționarea Uniunii Europene, în special articolul 43 alineatul (2), având în vedere propunerea Comisiei Europene, după transmiterea proiectului de act legislativ către parlamentele naționale, având în vedere avizul Comitetului Economic și Social European[1], hotărând în conformitate cu procedura legislativă ordinară, întrucât: (1) Pentru a se evita orice ambiguitate și a se asigura coerența cu angajamentele internaționale ale Uniunii privind atingerea unui randament maxim durabil pentru stocurile epuizate, obiectivele planului multianual pentru rezervele de cod din Marea Baltică și pentru unitățile piscicole de exploatare a rezervelor respective, stabilite prin Regulamentul (CE) nr. 1098/2007 al Consiliului[2], trebuie clarificate în consecință. (2) Regulamentul (CE) nr. 1098/2007 prevede monitorizarea și revizuirea ratelor minime ale mortalității prin pescuit specificate în acesta, în caz de inadecvare a ratelor respective cu privire la îndeplinirea obiectivelor planului respectiv. (3) În conformitate cu articolul 290 din tratat, se poate delega Comisiei competența de a completa sau modifica elemente neesențiale ale unui act legislativ prin intermediul unor acte delegate. (4) Pentru a îndeplini în mod eficient obiectivele stabilite în Regulamentul (CE) nr. 1098/2007 și pentru a putea reacționa rapid la schimbările legate de condițiile stocurilor sau ale pescăriilor, Comisiei trebuie să i se delege competența de a adopta acte legislative în conformitate cu articolul 290 din tratat în ceea ce privește revizuirea ratelor minime ale mortalității prin pescuit, atunci când datele științifice indică faptul că ratele nu mai sunt adecvate și că măsurile existente nu sunt suficiente pentru a atinge obiectivele planului. Este deosebit de important ca, pe durata activităților pregătitoare, Comisia să desfășoare consultări adecvate, inclusiv la nivel de experți. (5) În cursul pregătirii și elaborării actelor delegate, Comisia trebuie să asigure transmiterea simultană, adecvată și la timp a documentelor relevante către Parlamentul European și Consiliu. (6) În vederea asigurării unor condiții uniforme de punere în aplicare a articolului 29 din Regulamentul (CE) nr. 1098/2007, Comisiei trebuie să i se confere competențe de punere în aplicare. Respectivele competențe trebuie exercitate in conformitate cu Regulamentul (UE) nr. 182/2011 al Parlamentului European și al Consiliului din 16 februarie 2011 de stabilire a normelor și principiilor generale privind mecanismele de control de către statele membre al exercitării competențelor de punere în aplicare de către Comisie[3]. (7) Pentru a asigura eficiența evaluării performanței planului, calendarul de evaluare prevăzut în Regulamentul (CE) nr. 1098/2007 trebuie modificat. (8) În plus, procedura de decizie privind stabilirea posibilităților de pescuit menționate în Regulamentul (CE) nr. 1098/2007 trebuie clarificată ca urmare a intrării în vigoare a Tratatului privind funcționarea Uniunii Europene. (9) Așadar, modificările propuse vizează în primul rând schimbările care permit planului să funcționeze eficient în noul cadru decizional instituit prin Tratatul de la Lisabona. (10) Prin urmare, Regulamentul (CE) nr. 1098/2007 trebuie modificat în consecință, ADOPTĂ PREZENTUL REGULAMENT: Articolul 1 Regulamentul (CE) nr. 1098/2007 se modifică după cum urmează: (1) La articolul 4, prima teză se înlocuiește cu următorul text: „Planul asigură exploatarea viabilă a rezervelor de cod vizate, pe baza randamentului durabil maxim, prin reducerea treptată și menținerea ratelor mortalității prin pescuit la niveluri care să nu fie mai mici decât:” (2) La articolul 5, alineatul (1) se înlocuiește cu următorul text: „1. În fiecare an, Consiliul decide, în conformitate cu dispozițiile tratatului, asupra capturilor totale admisibile pentru rezervele de cod vizate pentru anul următor.” (3) La articolul 8, alineatul (3) se înlocuiește cu următorul text: „3. Consiliul decide în fiecare an, în conformitate cu dispozițiile tratatului, cu privire la numărul maxim de zile de absență din port din afara perioadelor specificate la alineatul (1) din anul următor în care pescuitul cu echipamentele menționate la alineatul (1) este autorizat, în conformitate cu normele prevăzute la alineatele (4) și (5).” (4) Articolul 26 se înlocuiește cu următorul text: „Articolul 26 Evaluarea planului O dată la cinci ani, începând cu 18 septembrie 2007, Comisia evaluează funcționarea și rezultatele planului multianual. Dacă este cazul, Comisia poate propune modificări ale planului multianual sau poate adopta acte delegate în conformitate cu articolul 27.” (5) Articolul 27 se înlocuiește cu următorul text: „Articolul 27 Revizuirea ratelor minime ale mortalității prin pescuit Comisia este împuternicită să adopte acte delegate în conformitate cu articolul 29a, pentru a revizui nivelurile minime ale ratei mortalității prin pescuit prevăzute la articolul 4, în cazul în care datele științifice indică faptul că valorile pentru nivelul minim al ratei mortalității prin pescuit sunt în dezacord cu obiectivele din planul de gestionare.” (6) La articolul 29, alineatele (2), (3) și (4) se înlocuiesc cu următorul text: „2. Articolul 8 alineatul (1) litera (b) și articolul 8 alineatele (3), (4) și (5) nu se aplică subdiviziunilor ICES 27 și/sau 28.2 dacă există dovezi conform cărora capturile de cod în subdiviziunile ICES respective reprezintă mai puțin de 3% din totalul capturilor de cod din zona B. Comisia confirmă, în fiecare an, prin intermediul actelor de punere în aplicare și pe baza rapoartelor din partea statelor membre menționate la alineatul (1) și a datelor științifice, dacă există astfel de dovezi și, în consecință, dacă restricțiile prevăzute la articolul 8 alineatul (1) litera (b) și la articolul 8 alineatele (3), (4) și (5) se aplică subdiviziunilor în cauză. Actele de punere în aplicare respective se adoptă în conformitate cu procedura de examinare la care se face referire la articolul 29b alineatul (2). 3. Articolul 8 alineatul (1) litera (b) și articolul 8 alineatele (3), (4) și (5) nu se aplică subdiviziunii ICES 28.1 decât dacă există dovezi conform cărora capturile de cod reprezintă mai mult de 1,5% din totalul capturilor de cod din zona B. Comisia confirmă în fiecare an, prin intermediul actelor de punere în aplicare și pe baza rapoartelor din partea statelor membre menționate la alineatul (1) și a datelor științifice, dacă există astfel de dovezi și, în consecință, dacă restricțiile prevăzute la articolul 8 alineatul (1) litera (b) și la articolul 8 alineatele (3), (4) și (5) se aplică subdiviziunii în cauză. Actele de punere în aplicare respective se adoptă în conformitate cu procedura de examinare la care se face referire la articolul 29b alineatul (2). 4. Actele de punere în aplicare la care se face referire la alineatele (2) și (3) se aplică de la 1 ianuarie la 31 decembrie a anului următor.” (7) Se introduce următorul capitol VIa: „Capitolul VIa «Articolul 29a Exercitarea competențelor delegate 1. Se deleagă Comisiei competența de a adopta acte delegate, cu respectarea condițiilor stabilite la prezentul articol. 2. Delegarea competenței menționate la articolele 26 și 27 se conferă Comisiei pe o perioadă de timp nedeterminată. 3. Delegarea competenței menționate la articolele 26 și 27 poate fi revocată în orice moment de Parlamentul European sau de Consiliu. Decizia de revocare pune capăt delegării competenței specificate în decizia respectivă. Revocarea intră în vigoare în ziua următoare datei publicării deciziei în Jurnalul Oficial al Uniunii Europene sau la o dată ulterioară specificată în decizie. Aceasta nu aduce atingere validității actelor delegate aflate deja în vigoare. 4. De îndată ce adoptă un act delegat, Comisia îl notifică simultan Parlamentului European și Consiliului. 5. Un act delegat adoptat în temeiul articolelor 26 și 27 intră în vigoare doar dacă Parlamentul European sau Consiliul nu au formulat nicio obiecție în termen de două luni de la comunicarea actului Parlamentului European și Consiliului sau dacă, înainte de expirarea acestui termen, atât Parlamentul European cât și Consiliul au informat Comisia că nu au obiecții. Respectivul termen se prelungește cu două luni la inițiativa Parlamentului European sau a Consiliului.» «Articolul 29b Procedura comitetelor 1. Comisia este asistată de Comitetul pentru pescuit și acvacultură instituit prin articolul 30 din Regulamentul (CE) nr. 2371/2002. Acesta este un comitet în sensul Regulamentului (UE) nr. 182/2011. 2. Atunci când se face trimitere la prezentul alineat, se aplică articolul 5 din Regulamentul (UE) nr. 182/2011.» «Articolul 29c Deciziile Consiliului În cazul în care prezentul regulament prevede decizii care trebuie luate de Consiliu, acesta hotărăște în conformitate cu tratatul.»” Articolul 2 Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene. Prezentul regulament este obligatoriu în toate elementele sale și se aplică direct în toate statele membre. Adoptată la Bruxelles, . Pentru Parlamentul European, Pentru Consiliu, Președintele Președintele [1] JO C , , p. . [2] JO L 248, 22.9.2007 [3] JO L 55, 28.2.2011, p. 13.